ทองปิดบวก 11.4 ดอลล์
ทองล่วงหน้าเดินหน้าขึ้นต่อไปปิดบวกอีก  11.4 ดอลล์ แรงซื้อเก็งกำไรหนุน
26 พ.ค. 2555

ทองล่วงหน้าเดินหน้าขึ้นต่อไปปิดบวกอีก  11.4 ดอลล์ แรงซื้อเก็งกำไรหนุน 
สัญญาทองคำตลาด COMEX (Commodity Exchange) ส่งมอบเดือนมิ.ย.บวก 11.4 ดอลลาร์ หรือ 0.73% ปิดที่ 1,568.9 ดอลลาร์/ออนซ์ หลังจากเคลื่อนตัวในช่วง 1,550.70-1,573.70 ดอลลาร์
นักวิเคราะห์ในตลาดกล่าวว่า ก่อนหน้านี้ทองถูกกดดันจากการแข็งค่าของดอลลาร์ หลังความไม่แน่นอนในยูโรโซน ในขณะที่เทรดเดอร์มองว่าดอลลาร์เป็นแหล่งลงทุนที่ปลอดภัย อย่างไรก็ตาม เมื่อคืนนี้ดัชนีดอลลาร์อ่อนตัวลงในช่วงแรกและบวกขึ้นเพียงเล็กน้อยในช่วงการซื้อขาย ซึ่งทำให้ทองมีโอกาสในการเดินหน้าขึ้น
นอกจากนี้ การปรับตัวเชิงบวกในตลาดพลังงาน ซึ่งน้ำมันดิบยังคงเดินหน้าขึ้นเมื่อวันพฤหัสบดี ยังเป็นแรงหนุนการซื้อขายทองล่วงหน้า
ตลาดจะปิดทำการในวันจันทร์เนื่องในวันเมโมเรียล เดย์ และเทรดเดอร์อาจจะมองการซื้อขายเมื่อคืนนี้ว่าเป็นโอกาสในการซื้อทองในราคาที่ถูกลงก่อนสุดสัปดาห์ยาว 3 วัน